作者:歐陽詹
標題:李評事公進示文集因贈之
內容:風雅不墜地，五言始君先。希微嘉會章，杳冥河梁篇。理蔓語無枝，言一意則千。往來更後人，澆蕩醨前源。傾筐實不收，樸樕華爭繁。大教護微旨，哲人生令孫。高飆激頹波，坐使橫流翻。昔日越重阻，側聆滄海傳。逮茲覿清揚，幸睹青琅編。泠泠中山醇，片片昆丘璠。一杯有餘味，再覽增光鮮。對寶人皆鑒，握鞶良自妍。吾其告先師，六義今還全。